JKN ออกหุ้นกู้ 300 ลบ. ดอกเบี้ย 6.25% เล็งขายสถาบัน-รายใหญ่ 6-8 ก.ค.นี้ 
JKN เสนอขายหุ้นกู้ 6-8 ก.ค. นี้ เล็งขายสถาบัน-รายใหญ่ ดอกเบี้ยคงที่ 6.25% ต่อปี อายุ 1 ปี 6 เดือน มีมูลค่าไม่เกิน 300 ลบ. ครบกำหนดไถ่ถอนปี 2566
25 มิ.ย. 2564

บริษัท เจเคเอ็น โกลบอล มีเดีย จำกัด (มหาชน) หรือ JKN ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 2/2564 มูลค่าไม่เกิน 300 ล้านบาท อายุ 1 ปี 6 เดือน ครบกำหนดไถ่ถอนปี 2566 มีอัตราดอกเบี้ยคงที่ร้อยละ 6.25 ต่อปี ชำระดอกเบี้ยทุกๆ 3 เดือนตลอดอายุหุ้นกู้ 
โดยเสนอขายต่อผู้ลงทุนสถาบันและ/หรือผู้ลงทุนรายใหญ่ ระหว่างวันที่ 6 – 8 ก.ค. 2564 ซึ่งผู้จัดการการจัดจำหน่ายหุ้นกู้ ได้แก่ บริษัทหลักทรัพย์ อาร์เอชบี (ประเทศไทย) จำกัด (มหาชน) และ บริษัท หลักทรัพย์ คิงส์ฟอร์ด จำกัด (มหาชน) รวมถึง บริษัท หลักทรัพย์ กรุงไทย ซีมิโก้ จำกัด
ทั้งนี้ JKN จะนำเงินที่ได้จากการเสนอขายหุ้นกู้เพื่อใช้ในการลงทุนของ JKN และ/หรือเพื่อการขยายธุรกิจของ JKN ในปัจจุบัน จำนวน 150 ล้านบาท และใช้เป็นเงินทุนที่ใช้หมุนเวียนในการดำเนินธุรกิจ จำนวน 150 ล้านบาท โดยจะใช้ระหว่างปี 2564 – 2565